Eftir að hafa sagt lauslega og mjög óformlega frá fundi sem hann átti með yfirmönnum framleiðslufyrirtækisins Marvel í október sl. , þá hefur Ryan Reynolds , aðalleikarinn í Deadpool myndaflokknum , nú , að því er virðist , staðfest að Deadpool 3 sé í vinnslu hjá Marvel Studios . „ Við erum að vinna að henni með öllu teyminu , “ sagði Reynolds þegar hann var spurður hvort að fólk mætti eiga von á að fá að sjá kjaftforu andhetjuna Deadpool á ný , í Deadpool 3. „ Við erum úti í Marvel núna , þar sem er allt í einu allt að gerast . Það er hálf klikkað . “ Rétturinn að Deadpool myndunum fór til Disney og Marvel eftir að fyrirtækin keyptu framleiðslufyrirtækið gamalgróna 20 th Century Fox fyrr á þessu ári . Þó að alltaf hafi verið búist við að Marvel væri að velta fyrir sér að endurræsa bæði X-Men og Fantastic Four ofurhetjuflokkana , inni í Marvel kvikmyndaheiminum , þá hefur ríkt ákveðin óvissa með hvort að Deadpool serían myndi lifa af í núverandi mynd – en nú virðumst við hafa fengið svar við því loksins .